## Tisnarrayin n uselmed n tutlayin

## Tamsirt tis snat: Tarrayt tusridt (méthode directe)

## Tabadut

Deg 1902, s wudem unsib i tbedd tarrayt tusridt deg tmurt n Fransa. Tarrayt-a terza tasnarrayt tamatut yersen ɣef umenzay“ ***SRID’*’.** Swakka i d-tella **mgal** tarrayt tarusridt. Tarrayt tusridt deg usemres-ines tekkat amek ur d-tettekk ara:

-ɣef tutlayt tayemmat,

- ɣef tutlayt yuran akken ad tesselmed tutlayt timawit,

- ɣef tjerrumt taflalalyt

## 2. Talalit-is

Akeččum-is ɣer unnar n uselmed yeqqen ɣer kra n tedyanin yeḍran deg tasut tis 20.

\* taneflit n tnezzut, n tusnafakust **,** n tussna tegla-d s tlalit n **yissuren inmettiyen** d imaynuten rzan aselmed n **tutalyt taberranit.** S wannect-a iban-d yiswi amaynut n uselmed i wimi i semman iswi **akmam,** iswi-s d almad n tutlayt yessefk ad yili d allal n teywalt.

Hata waken i nezmer ad negzu azenziɣ n tlalit n tarrayt-a:

-Tibawt n yigemmaḍ n tarrayt tarusridt.

-Asnekwu n yiswan imaynuten.

-Asbedded n tarrayt tamaynut.

## 3. Beṭṭu n tarrayt tusridt

Tarrayt tusridt tbedd, deg yal tama mgal tarrayt tarusridt .Ɣef wannect-a semman-as “**coup d’état pédagogique:** aneqqleb asensegmi” acku imenzayen-is akk, seg uẓar, mgaraden d wid n tarrayt tarusridt

Dɣa iferdisen n tanmeẓla-s akk bedden, s wudem usrid neɣ arusrid, mgal wid n tarrayt tarusridt. tafelwit-a teskan-d udem n tenmegla-ya.

|  |  |
| --- | --- |
| **Tarrayt tusridt** | **Tarrayt tarusridt** |
| Iswi n uselmed n tutlayt d akmam (pratique)  Anelmad d urmid ( actif)  Asifses n ulmad+ tmeggleyt  Tarrayt n uselmed n tjerrumt d tarrayt tamseglut  Tarrayt tettunefk i timawit  Agbur ila assaɣ d tudert n yal ass  Tixutert tettunefk i umahil n tneɣrit  Idrisen ummiden neɣ taɣuri timeḍfert | Iswi n uselmed n tutlayt d adelsan  Anelmad war tigawt  Ahettem n ussis +almad s yiɣil (obligation)  Tarrayt n uselmed n tjerrumt d tarrayt tanalkamt  Tixutert tennufek i tira  Agbur n uselmed yeqqen aseklan  -Tixuter i umahil deg uxxam neɣ deg tegnatin n wallus  Tifyar tiḥerfiyin |

## 4 .Tuddsa n tarrayt tusridt

Aglam n tenmeẓla n tarrayt tusridt yeqqen srid ɣer tarrayin i tessemras neɣ iɣef tress.

## 4.1 Tarrayt tusridt

Terza akk tifukas d tarrayin i tesseqdac akken ur tessemras ara tutlayt tayemmat n unelmad. D annect-a i d yas-d-yefkan isem n tarrayt tusridt acku tegdel asemres n tutlayt tayemmat deg tneɣrit. Ilmend n waya yessefk fell-as tenulfa-d iberdan-nniḍen n usegzi d ulmad. Iswi-s d asiweḍ n unelmad ad d-yemmeslay srid s tutlayt taberranit.

## 4.2. Tarrayt timawit

Terza akk tifukas i yessawaḍen anelmad akken ad yessenfali srid s timawit.Aseqdec n timawit deg tneɣrit yessawaḍ anelmad ɣer useqdec n timawit deg tudert n yal ass.

Deg tneɣrit, tamsirt tettili-d, deg kra n wakud, war adlis, war azmam, war tafelwit.Anagar timesliwt i yettlin.Amedya:

-taɣuri n uselmad n udṛis d ummid;

-taɣuri aḥic s uḥric, allus n yinelmaden;

-askasi ɣef uḍris;

-Asemres n uwehhi+asenfali s wudem( mimes);

-Asissen n tɣawsa

## 4.3. Tarrayt turmidt (méthode active)

D tagejdant deg tarrayt tusridt, tessawal ladɣa i tikkin n unelmad.Yessefk yal tikelt ad d-**yemmeslay**, ad **yettekki.** D wasmi aselmed am wa yettbin-d urmid d amiddur (yessefk ad ttikki.deg ulmad-is) Tin ɣur-s, tarrayt-a tetteg assaɣ gar uselmed akked yimenzayen n tsensegmit tamatut, am:

**Timegleyt:**Ur d-yewwi ad yili uḥettem, yessefk ad d-neslal lebɣi deg wul n unelmad,

**Amsasa:**yessefk ad yili umsasa gar tarrayin, igburen akked lebɣi d tzemmar n unelmad.

**Asfsari (progression):** (tikli n temsirin) yettili-d s wudem-a:

- seg wayen yettwasnen ɣer wayen ur nettwassen ( connu-inconnu);

-seg wayen yessawnen ɣer wayen fessussen;

-seg wayen yellan d akmam ɣer wayen d amadwan;

-seg wayen d amaẓlay ɣer wayen d amatu

## 4.4. Tarrayt tamattart ( tamsastant) interrogative

Yes-s isastanen n uselmad ttarran anelmad deg tegnit ideg ara yerr lwelha ugar yerna ad yikki deg temsirt. Isensegmiyen sawalen-as Tarrayt. n **Socrate,** neɣ tarrayt timsirrewt ( maieutique). Ta, tla assaɣ srid d tarrayin-nniḍen acku tettḥettim ɣef unelmad ad yerr lwelha-s, ad isel, ad yikki deg temsirt. Simmonet.E, 1901, (C. Puren, p.137) tenna-d: *«****Tamsirt yessefk ad tili s talɣa n uskasi iwakken anelmad ad iḥulfu dima nettmeslay-as ».***

## 4.5. Tarrayt n urewwes/n utellel[[1]](#footnote-1)( imitative)

Tettusemras deg ususru akken anelmad ad yezmer ad isusru imesla imaynuten.Syin akin ad ifsusen deg yimi-s.

## 4.6. Tarrayt n wallus (Méthode répétitive)

Tarrayt- a tbedd ɣef umenzay :***amdan igezzu s uxemmem, nlemmed ( nḥeffeḍ) s urwas ( uɛaned), nceffu s uɛiwed).***S wallus anelmad ad iwallef imesla, ad ten-id- yessusru s tefses.

.

## 5. Timuɣliwin-is

## 5.1. Tamuɣli ɣef tutlayt

Tutlayt ɣur-s d allal n taywalt dɣa azal ameqqran terra-t i timawit. Seg tazwara n uselmed tettarra tamawt ɣer ususru.Syin akin ad d-rnunt tirmad n tɣuri akked tira.Ilmend n waya tressa (tres) ɣef **usemres n tutlayt** ama deg timawit, ama deg tira, mačči ɣef yilugan n tjerrumt.

## 5.2. Tamuɣli-s ɣef ulmad

Seg tazwara, selmaden i unelmad ad yettxemmim s/deg tutlayt tajentaḍt. Deg tarrayt-a, anelmad yessefk ad yelmed amek ara yesseqdec amawal deg tefyar yemden; ur telli tegnit i uḥfad n wumuɣ n wawalen.

Tiẓri n tesnimant iɣef tres d « **tiẓri associationnisme »,** d asdakkel n talɣa, n tɣawsa, n tugna akked unamek.

* **Anelmad :**

- yessefk ad yettekki s wudem urmid deg ulmad-is;

- yessefk ad d- yerr ɣef yisteqsiyen, akked daɣen i yessefk ad yesteqsi, ad d-iɣer;

-yessefk ad yennam axemmem s/deg tutlayt i ilemmed.

## 5.3. Tamuɣli-s ɣef uselmed.

* **Aselmad:**

Deg tneɣrit aselmad d netta i yessedduyen tirmad deg tneɣrit, maca yettaǧǧa tagnit I yinelmaden akken ad d-steqsin, ad fernen, ad d-fken rray-nsen;

yettili d tamudemt i ulmad n tutlayt.

* **Allalen n uselmed :**

Aselmad, tugniwin, tikerḍiwin, tiɣawsiw ttilin d iferdisen igejdanen deg tneɣrit.Adlisfus yettili deg wadeg wis sin, d asmadan n tirmad.

* **Agbur :**

-Agbur ibedd ɣef tegnatin n tudert:deg ssuqq, deg ubrid, deg nenka, deg tmersit..amedya; Tizi-wwuccen.. Amawal d win n yal ass.

* **Tirmad :**

**-**Aṭas n tsekkkiwin n tirmad i tesseqad: ladɣa aseqsi/tiririt, askasi gar uselmad d yinelmaden, gar yinelmaden, iluɣma n usmad, tazabut, tanfalit, tira n tseddart.

* **Assaɣ n uselmed :**

Aselmad d yinelmaden ttidiren amzun d icriken (d imendaden ?) assaɣ gar-asen ibedd ɣef tnezzarit.

* **Adeg n wagul/tuccḍa**

Deg tneɣrit aselmad yekkat ad yessiweḍ anelmad ad yesseɣti iman-is s yiman-is. Tikawal yettaǧǧa-t ad yefren gar waṭas n tririyin, tikwal aselmad ad d-yebdu tiririt ad yeǧǧ anelmad ad as-ikemmel….

## 6. Awennet

Tarrayt-a tettwali aselmed n tutlayt tayemmat yettakanzi/yettemcabi ɣer uselmed n tutlayt taberranit, maca iwakken aserwas am wa ad yili iwata yessefk ayen akken i yessen umdan deg tutlayt tayemmat ara yelmed deg tutlayt taberranit.

Tarrayt tusridt tegdel aseqdec n tutlayt tayemmat deg tneɣrit, maca akken tebɣu tili tegnit, anelmad yessuqqul ɣer tutlayt-is war ma yeẓra ma iwata usuqqel-ines.

1. amawal n tsenselkimt. [↑](#footnote-ref-1)